ኢህአዴግ መራሹ መንግሥት በህገ መንግሥቱ አንቀፅ 27 በሠፈሩ ድንጋጌዎች አጠቃቀም ዙርያ ባለፉት ሁለት አሥርት ዓመታት ያልሠራቸው በርካታ ከግንዛቤ መዳበር ጋር የተያያዙ ሥራዎች አሉ፡፡ በተቃራኒው ኅብረተሰቡ ባለፉት 21 ዓመታት በራሱ ጥረት እየተንገታገተ በሃይማኖቱ ዙርያ ከዛሬ 21 ዓመታት በፊት ያልነበረውን ጥልቅ እና ሠፊ ግንዛቤ አዳብሯል፡፡ የተለያዩ እምነቶች ተከታይ የሆነው ህዝብም ከ21 ዓመታት በፊት ከነበረው በብዙ እጥፍ በበለጠ እርስ በእርስ የመተዋወቅ ዕድል አግኝቷል፡፡ ሙስሊሙ ስለ ክርስትና፣ ክርስቲያኑም ስለ ኢስላም ብዙ፣ እጅግ ብዙ አውቀዋል፡፡ ይህ መተዋወቅ የመቀራረብ፣ የመከባበር ብሎም በሰላም እና በፍቅር አብሮ የመኖር ዋነኛ መሠረት መሆኑ በጥብቅ የሚታመነውን ያህል፣ አንዳንድ በማሊያ ፍቅር የታወሩ ወገኖችን ሊያስከፋቸው እንደሚችል የሚካድ አይደለም፡፡ በአሁኑ ሰአት መንግሥት በእኒህ በማሊያ ፍቅር የታወሩ ወገኖችና ከውጭም ለኢስላም ቀና አመለካከት በሌላቸው ኃይሎች ተገፋፍቶ ይመስላል፣ ሙስሊሙ ኅብረተሰብ የህገ መንግሥቱ አንቀፅ 27 ባጎናፀፈው መብቱ ተጠቅሞ ሃይማኖቱን በቅጡ ለማወቅና ለመረዳት፣ ባወቀውም ልክ ለመተግበር የሚያደርገውን ጥረት በአሉታዊ መልኩ ለመተርጎም ሲተጋ ይታያል፡፡ በቀደሙት ሥርዓቶች የሃይማኖቱን መማሪያ መጻህፍት እንኳ ለማግኘት ሲቸገር የኖረው የኢትዮጵያ ሙስሊም፣ ዛሬ የህገ መንግሥቱ አንቀፅ 27 ባጎናፀፈው መብቱ ተጠቅሞ ባደረገው የግልና የወል ጥረት የሃይማኖት እውቀቱን አዳብሮ ያወቀውን መተግበር ሲጀምር ‹‹አክራሪ›› እና ‹‹ጽንፈኛ›› የሚል ታፔላ እየተለጠፈበት ይገኛል፡፡ በማኅበረሰብ ደረጃ አቅሙን አስተባብሮም ሆነ ከውጭ የሙስሊም አገራት ለምኖ ነባር ደሳሳ የጭቃ ስሪት መስጊዶቹን በጡብ ሲያድስም ሆነ በመኖሪያው አቅራቢያ ያልነበረውን አዲስ መስጊድ ሲገነባ፣ ይህ የህገ መንግሥቱ ፍሬ እንደመሆኑ በአወንታዊነት ሊታይ፣ ሊሞገስና ሊወደስ ሲገባ፣ በተቃራኒው ልክ በአጼያዊው ሥርዓት ዘመን ይታሰብ እንደነበረው የሙስሊሙን ማኅበረሰብ ኢትዮጵያዊነት በመገዳደር ሙስሊሙ ‹‹የውጭ ኃይሎች ቅጥረኛ›› ወዘተ. እየተባለ ይብጠለጠላል፡፡ በእኛ እምነት ይህ ግልፅ የሆነ የኋልዮሽ ጉዞ ነው፡፡ …
